ইজরেয়ালিদের জন্য ‘নো এন্ট্রি’! বড় ঘোষণা করল মলদ্বীপ সরকার

ওয়েব ডেস্ক: গাজার (Gaza) উপর ইজরায়েলের (Israel) আগ্রাসনের প্রতিবাদে ইজরায়েলি নাগরিকদের দেশে প্রবেশে নিষেধাজ্ঞা জারি করল মলদ্বীপ (Maldives) সরকার। মলদ্বীপের একাধিক সংবাদমাধ্যমে প্রকাশিত প্রতিবেদন অনুযায়ী, সম্প্রতি সেখানের পার্লামেন্টে অভিবাসন আইনে একটি সংশোধনী প্রস্তাব পেশ করা হয়। শুধু তাই নয়, এই প্রস্তাব সব দলের সদস্যদের সমর্থনের মাধ্যমে সর্বসম্মতিতে পাশও করা হয় বলে খবর।

মলদ্বীপ সরকারের এই নয়া প্রস্তাব অনুযায়ী, যতদিন না গাজায় প্যালেস্তিনীয়দের উপর নৃশংসতা বন্ধ হচ্ছে, ততদিন পর্যন্ত কোনও ইজরায়েলি নাগরিক মলদ্বীপে প্রবেশ করতে পারবেন না। শুধু তাই নয়, সংশোধিত আইনে একটি গুরুত্বপূর্ণ ধারা যোগ করে বলা হয়েছে যে, কোনও ব্যক্তির যদি দুই দেশের নাগরিকত্ব থাকে এবং তাঁর একটি পাসপোর্ট ইজরায়েলের হয়ে থাকে, তাহলেও তিনি মলদ্বীপে প্রবেশের অনুমতি পাবেন না।

আরও পড়ুন: আমেরিকা থেকে ‘বোয়িং’ আমদানি নয়, ‘শুল্কযুদ্ধে’ বিরাট সিদ্ধান্ত চীনের

উল্লেখযোগ্যভাবে, এই প্রস্তাব প্রথম তোলা হয়েছিল গত বছর ২৯ মে। বিরোধী দল মালদ্বীপিয়ান ডেমোক্র্যাটিক পার্টির সাংসদ মিকাইল আহমেদ নাসিমের পক্ষ থেকে এই প্রস্তাব আনা হয়। প্রায় এক বছর পর দেশটির পার্লামেন্টারি নিরাপত্তা পরিষেবা কমিটির পর্যালোচনার মাধ্যমে প্রস্তাবটি চূড়ান্তভাবে পাশ হয়।

প্রসঙ্গত, মলদ্বীপ ও ইজরায়েলের কূটনৈতিক সম্পর্ক দীর্ঘদিন ধরেই সরগরম। যদিও ১৯৬৫ সালে মলদ্বীপ স্বাধীনতা লাভ করার পর ইজরায়েলই প্রথম দেশ ছিল যারা মলদ্বীপকে স্বীকৃতি দিয়েছিল। তবুও দেশটির সংখ্যাগরিষ্ঠ মুসলিম জনগোষ্ঠী বরাবরই ইজরায়েলের নীতির বিরোধিতা করে এসেছে। গাজায় সাম্প্রতিক ইজরায়েলি হামলার প্রেক্ষিতে মলদ্বীপের বর্তমান প্রেসিডেন্ট মহম্মদ মুইজ্জুর সরকার এর আগেও ইজরায়েলি নাগরিকদের জন্য ভিসা কার্যক্রম বন্ধ করেছিল।

দেখুন আরও খবর:

The post ইজরেয়ালিদের জন্য ‘নো এন্ট্রি’! বড় ঘোষণা করল মলদ্বীপ সরকার first appeared on KolkataTV.